በየዙሩ ከተካሄዱት ስብሰባዎች በኋላ ብፁዕ ወቅዱስ ፓትርያርኩ ከብፁዓን አባቶች ጋራ፣ “አባቶች፣ አንለያይ፤ አንድ እንሁን፤ ሰላም እናውርድ” የሚል የተማፅኖ ንግግር ማሰማታቸው ተመልክቷል፡፡ ይሁንና ተሰብሳቢዎቹ ውይይቱ ብፁዓን አባቶች ተለያይተው የተጠሩበት፣ አጀንዳውን በተመለከተም በቅዱስ ሲኖዱሱ ጸሐፊ በብፁዕ አቡነ ሕዝቅኤል እና በጠቅላይ ቤተ ክህነቱ ዋና ሥራ አስኪያጅ በብፁዕ አቡነ ፊልጶስ ቀድሞ ያልታወቀበት፣ በሹመት ዘመናቸው የባጁ እና ፓትርያርኩን ፊት ለፊት የመገሥጽ ጥብዓት ያላቸው አንጋፋ ሊቃነ ጳጳሳት የተገለሉበት፣ ጥቂቶቹ ጥሪ ቢደረግላቸውም ለመገኘት ፈቃደኛ ያልነበሩበትን መንሥኤ በመጥቀስ አቡነ ጳውሎስን ጠንክረው መናገራቸው ተዘግቧል፡፡ ከዚህም ጋራ በተያያዘ የመንግሥት ተወካዩ የፓትርያርኩን ሐውልተ ስምዕ ነቅፈው ለመንግሥትም ሕዝባዊ ጥላቻ ማትረፉን መናገራቸው ድፍረት የጨመረላቸው የሚመስሉ አንዳንድ አባቶች፣ “ሕዝቡ እየተቆጣ ነው፤ ግፊቱ ከአቅምዎ በላይ ከነበረም ስለምን ከሲኖዶሱ ጋራ አልመከሩም፤ ነገሩ ምክክር ቢደረግበት ተገቢ አልነበረም ወይ?“ በማለት አቡነ ጳውሎስን ወቅሰዋል፤ ይህንኑ ወቀሳ ተከትሎም ፓትርያርኩ “ስለ ሐውልቱ እኔ ምንም የማውቀው ነገር አልነበረም፡፡ ነገሩን የተረዳሁት ከቦታው ተገኝቼ ተገልጦ ስመለከት ነው፡፡” ሲሉ አስገራሚ ነገር ተናግረዋል።